**Vonzza a vizet**

1. Egy vízcsapot állítsatok be úgy, hogy vékony, de folyamatos sugárban folyjon a víz. (Lehetőleg hosszú legyen a vízsugár útja; egy arasznyinál mindenképpen hosszabb.)

2. Műanyag vonalzót dörzsöljetek a hajatokhoz.

3. Tartsátok közel a vízsugár mellé, s figyeljétek a vízsugár útját.

4. Egy másik vonalzót is dörzsöljetek meg, s azt a másik oldalról tartsátok a vízsugárhoz, de lejjebb, mint az elsőt.

a) A megdörzsölt vonalzó elektromosan töltött. (Jelen esetben nincs jelentősége annak, hogy negatív-e vagy pozitív.)

b) Az eleve dipólus vízmolekulák a vonalzó töltése miatt irányba fordulnak; a vonalzóéval ellentétes pólusuk a vonalzó felé áll.

c) Így végül vonzó erő jelentkezik a vízsugárban lévő vízmolekulák – s így az egész vízsugár – és a vonalzó között.

[Megjegyzendő, hogy ez a jelenség benzinnel (vagyis apoláris molekulákból álló folyadékkal) is működik, csak gyengébben. A vonalzó töltése ugyanis a benzinben lévő molekulák elektronjainak összességét egy picit közelíti (vagy távolítja), s így az addig szimmetrikusan elhelyezkedő elektron-összesség aszimmetrikussá válik. Ez az „elektromos megosztásnak” nevezett jelenség pedig végsős soron az addig apoláris molekulát is picit polárissá teszi.]